Wharton School โรงเรียนธุรกิจที่ผลิต Billionaires
“ที่ Wharton School พวกเราเชื่อว่าหน้าที่ของภาคธุรกิจก็คือ ทำให้สังคมก้าวหน้า สร้างความมั่งคั่ง และสร้างโอกาสให้แก่ทุกคน”  นี่คือพันธกิจของโรงเรียนธุรกิจที่ก่อตั้งขึ้นแห่งแรกของสหรัฐอเมริกา และมีชื่อเสียงระดับโลกในปัจจุบัน  สถาบันแห่งนี้มีอะไรดี ทำไมคนอยากเข้าไปเรียน ลงทุนแมนจะเล่าให้ฟัง
28 ส.ค. 2562

Wharton School โรงเรียนธุรกิจที่ผลิต Billionaires / โดย ลงทุนแมน
“ที่ Wharton School พวกเราเชื่อว่าหน้าที่ของภาคธุรกิจก็คือ ทำให้สังคมก้าวหน้า สร้างความมั่งคั่ง และสร้างโอกาสให้แก่ทุกคน”
นี่คือพันธกิจของโรงเรียนธุรกิจที่ก่อตั้งขึ้นแห่งแรกของสหรัฐอเมริกา และมีชื่อเสียงระดับโลกในปัจจุบัน
สถาบันแห่งนี้มีอะไรดี
ทำไมคนอยากเข้าไปเรียน
ลงทุนแมนจะเล่าให้ฟัง
Wharton School เป็นหนึ่งในคณะด้านธุรกิจของมหาวิทยาลัย Pennsylvania ก่อตั้งขึ้นในปี ค.ศ. 1881 โดย Joseph Wharton นักธุรกิจชาวอเมริกัน
ด้วยความที่เป็นนักธุรกิจ Joseph Wharton มักชอบเขียนเรื่องราวด้านเศรษฐกิจหลายเรื่อง
ขณะที่การเรียนการสอนด้านธุรกิจในช่วงนั้นส่วนมากเป็นการสอนภาคปฏิบัติระหว่างที่ทำงานจริงเพียงอย่างเดียว
ทำให้ Joseph Wharton มองว่าทางโรงเรียนควรจะมีการสอนวิธีการพัฒนาและการดำเนินธุรกิจ พร้อมทั้งสามารถคาดการณ์วัฏจักรของกิจกรรมทางเศรษฐกิจได้ด้วย
และที่สำคัญกว่านั้นก็คือ เขาอยากให้โรงเรียนธุรกิจสามารถสร้างคนที่มีความรู้ เพื่อเป็นเสาหลักให้แก่ประเทศในอนาคต
พอเรื่องเป็นแบบนี้ ในปี ค.ศ. 1881 เขาจึงมอบเงินจำนวน 100,000 ดอลลาร์สหรัฐ (เทียบเท่ากับ 2.5 ล้านดอลลาร์สหรัฐ ในปัจจุบัน) ให้แก่มหาวิทยาลัย Pennsylvania เพื่อก่อตั้ง School of Finance and Economy ก่อนที่จะเปลี่ยนชื่อมาเป็น Wharton School ในปี ค.ศ. 1972
ปัจจุบัน Wharton School เปิดสอนทั้งหมด 10 สาขาวิชา ประกอบด้วย
สาขาบัญชี
สาขากฎหมายและจริยธรรมศึกษา
สาขาอสังหาริมทรัพย์
สาขาเศรษฐศาสตร์ธุรกิจและนโยบายสาธารณะ
สาขาการจัดการ
สาขาสถิติ
สาขาการเงิน
สาขาการตลาด
สาขาการจัดการดูแลสุขภาพ
สาขาการดำเนินการข้อมูลข่าวสารและการตัดสินใจ
Wharton School มักได้รับการจัดลำดับต้นๆ ให้เป็นโรงเรียนธุรกิจชั้นนำของโลก นักศึกษาที่จบจากที่นี่ มีอัตราการได้งานทำหลังเรียนจบที่ 98.4% ขณะที่บางส่วนเริ่มทำธุรกิจเอง
คณะที่ขึ้นชื่อของ Wharton School คือ MBA ก่อขึ้นในปี ค.ศ. 1921 ปัจจุบัน MBA ของที่นี่ถือว่าเป็น 1 ใน 3 ของคณะ MBA ที่ดีที่สุดในโลก
ในปี 2018 มีผู้สมัครเข้ามาเรียน MBA จำนวน 6,245 คน ผ่านการคัดเลือก 862 คน หรือมีอัตราการรับเข้าเรียนที่ 13.8%
ค่าเล่าเรียนปริญญาโท MBA 2 ปี ของที่นี่ จะอยู่ที่ประมาณ 4.9 ล้านบาท ขณะที่นักศึกษาซึ่งจบ MBA จะมีรายได้ต่อปีเท่ากับ 6.9 ล้านบาท หมายความว่า ผู้ที่จบสาขานี้ใช้เวลาทำงานเพียง 1 ปี ก็มีรายได้มากกว่าค่าเรียนแล้ว
Wharton School ยังเป็นสถาบันที่ผลิตบุคลากรที่เป็น CEO มากที่สุดเป็นลำดับ 3 ในบรรดาบริษัทที่อยู่ในกลุ่ม 500 บริษัทที่ใหญ่ที่สุดในโลก
ศิษย์เก่าของ Wharton School ที่เราคุ้นเคย เช่น
Warren Buffett นักลงทุนชื่อดังของโลก
Elon Musk CEO ของ SpaceX และ Tesla
Sundar Pichai CEO ของ Google
แล้วศิษย์เก่า Wharton School เป็น Billionaires มากขนาดไหน?
ในปี 2018 โลกเรามีจำนวน Billionaires หรือคนที่มีทรัพย์สินเกิน 1,000 ล้านดอลลาร์สหรัฐ จำนวน 2,208 คน โดยเป็น Billionaires จากสหรัฐอเมริกาจำนวน 559 คน
ซึ่ง Wharton School นั้นเป็นสถาบันที่ผลิตบุคลากรที่กลายมาเป็น Billionaires มากที่สุดในสหรัฐอเมริกา
ศิษย์เก่าที่เป็น Billionaires ที่มีทรัพย์สินมากที่สุดติดลำดับที่ 3 ของโลกในปัจจุบันคือ Warren Buffett โดยมีทรัพย์สินเท่ากับ 2.5 ล้านล้านบาท
ปิดท้ายด้วยข้อมูลที่น่าสนใจ
รู้ไหมว่า Wharton School ยังมีศิษย์เก่าอีกหนึ่งคน ที่ทุกคนต้องยอมรับว่าโด่งดังที่สุดในยุคนี้ นั่นก็คือ Donald Trump ประธานาธิบดีคนปัจจุบันของสหรัฐอเมริกา นั่นเอง..
----------------------
Blockdit แอปที่เป็นเหมือน คลังความรู้ขนาดใหญ่ อ่านฟรี 
โหลดเลย 
----------------------
References
-
-
-
-
-
-
-
-
-